D ô v o d o v á   s p r á v a

	V zmysle uznesenia vlády SR č. 453 zo 7. júla 1998 Ministerstvo dopravy, pôšt a telekomunikácií (MDPT SR) v roku 1998 vyhlásilo „Program obnovy vozidlového parku“  (Program) pre subjekty vykonávajúce verejnú autobusovú dopravu, za účelom podpory pri obnove vozidlového parku. Na tento účel MDPT SR vyčlenilo čiastku 47,5 mil. Sk ako formu podpory na zníženie úrokového zaťaženia strednodobého investičného úveru. Cieľom programu bolo prispieť k obnove autobusov u subjektov vykonávajúcich  hromadnú pravidelnú prímestskú a mestskú autobusovú dopravu  realizovanú nákupom vozidiel z domácej výroby. Finančné zdroje  tohoto času spravuje SZRB v zmysle uznesenia vlády SR č. 344 z 12. mája 1998  

	Ministerstvo dopravy, pôšt a telekomunikácií (MDPT SR), ako vyhlasovateľ programu navrhuje  pokračovať vo vyhlásenom Programe obnovy vozidlového parku z roku 1998 už iba ukončením bonifikácie  úrokových nákladov  v roku 2001,  2002 a 2003.  MDPT SR nepredpokladá, že zo strany dopravcov bude záujem o nákup autobusov za podmienok Programu z roku 1998. Š.p. SAD sú v súčasnej dobe v zlej ekonomickej situácii a podmienky nákupu autobusov sú už nevyhovujúce. 

MDPT SR z dôvodu kritickej situácie v obnove vozidlového parku v podnikoch SAD predkladá na rokovanie Vlády SR  požiadavku o uvoľnenie voľných  nepoužitých  zdrojov vo výške 16, 151 mil.  Sk   zo SZRB š. p. u., t.j. stav  príspevkového fondu k 31.12.2000,  na ďalší nákup 7 autobusov  pre vybrané  š.p. SAD   vykonávajúce   prímestskú  autobusovú dopravu, v zmysle Zmluvy o zverení a účelovom využívaní finančných prostriedkov  zo dňa 5.6.1998.

	Účelom prerokovania vo Vláde SR bude  prijatie rozhodnutia o použití  voľných finančných zdrojov vo výške   16, 151 mil.  Sk   na nákup autobusov formou dotácie na autobus.

	MDPT SR navrhuje i naďalej pokračovať  v obnove  autobusov aj v roku 2001 a v nasledovných rokoch  podľa nových pravidiel a v prípade vhodného podporného programu obnovy využiť možnosť použitia finančných prostriedkov aj z iných zdrojov. Potrebu obnovy autobusov je nevyhnutné riešiť koncepčne a dlhodobo tak, aby vznikol  systém zabezpečujúci  vykonávanie prepráv vo verejnom záujme pre  organizácie vykonávajúce pravidelnú autobusovú dopravu.